

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2022 година***

***С к о п ј е***

***ЗАПИСНИК***

***од Сто и дваесеттата седница на Управниот одбор на***

***Фондот за здравствено осигурување на Република Северна Македонија,***

*одржана на 30 јуни 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Фатон Ахмети Mr.sc., MBA, директор на ФЗОРСМ;*
* *Јасминка Смилевска, директор на правниот сектор (учествуваше во работата по точката 6 од дневниот ред);*
* *Силвана Андов, шеф на одделот за контрола на установи од специјалистичко – консултативна здравствена заштита (како член на комисијата на Фондот за БПО учествуваше во работата по точката 8 од дневниот ред);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Утврди дека се присутни сите седум членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година;*

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториски испитувања во специјалистичко – консултативната здравствена заштита за 2022 година;

# Предлог за вршење исправка на Одлуката за склучување на договор за издавање на ортопедски и други помагала бр. 02-6009/3 донесена на седницата одржана на 14 април 2022 година;

# Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала;

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;

# Предлог за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравстена заштита од дејностите орална хирургија, ортодонција и протетика 2022 година;

# Информација за начинот на остварување, односно достапноста на правото на БПО според важечките прописи,бројот на постапки кои се спроведени во последните години и можностите за либерализирање на прописите заради овозможување на пошироко користење на правото;

# Разно.

*Предложи во дневниот ред да се вклучи и усвојување на записникот од Сто и деветенаесеттата седница кој беше доставен пред два дена а членовите на Управниот одбор се согласија со предлогот. Потоа праша дали има предлози за дополнување на дневниот ред.*

*Арбен Љабеништа укажа на потребата од повторно разгледување на предлогот за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година, за кој се одлучуваше на Сто и осумнаесеттата седница без одржување на состанок. Поради тоа што одлуките на седниците без одржување на состанок се донесуваат едногласно, предлогот не беше усвоен иако за него се изјаснија пет членови на Управниот одбор.*

*По предлогот се отвори дискусија во која се заклучи дека би било најдобро таа одлука повторно да се разгледува откако ќе се разјасни дилемата во однос на плаќањата за приватните специјализанти во јавните здравствени установи. За тоа Фондот подготвува информација по чие разгледување ќе може да се одлучува.*

*Тања Дејаноска побара на денешната седница да се дискутира за висината на капитациониот бод на избраните лекари, како и за барањето на Македонското здружение на стоматолози специјалисти доставено во Фондот на 29 јуни.*

*Маја Ковачева побара за следната седница да се дискутира за прашањето за фактурите на аптеките кои не се признаваат, односно не се платени од Фондот.*

*Директорката Филиповска Грашкоска извести дека вчера Фондот прими барање од Владата на РСМ за давање информација во врска со прашања за унапредување на примарната здравствена заштита, меѓу кои спаѓа и капитациониот бод. Рокот за давање на информацијата е 60 дена. Бидејќи тоа е прашање од пошироко значење, потребно е да постои усогласеност со Владата. За прашањата што се однесуваат на аптеките, се подготвува информација која ќе биде готова за следната седница.*

*Имајќи го наведеното во вид, претседателот Дејан Николовски побара од директорката неопходните информации да бидат подготвени и за нив да се дискутира на следната седница на Управниот одбор. Во однос на барањето на Македонското здружение на стоматолози специјалисти предложи заради запознавање на Управниот одбор да се вклучи во дневниот ред.*

*Потоа предложи да се усвои проширениот дневен ред.*

*За предложениот дневен ред гласаа Дејан Николовски, Арбен Љабеништа, Љубиша Каранфиловски, Димитар Димитриевски, Јадранка Дабовиќ Анастасовска и Маја Ковачева а Тања Дејаноска гласаше против. На тој начин, Управниот одбор со мнозинство гласови за Сто и дваесеттата седница го утврди следниот*

***Д Н Е В Е Н Р Е Д***

* *Усвојување на записникот од Сто и деветнаесеттата седница на Управниот одбор одржана на 14 јуни 2022 година*

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториски испитувања во специјалистичко – консултативната здравствена заштита за 2022 година;

# Предлог за вршење исправка на Одлуката за склучување на договор за издавање на ортопедски и други помагала бр. 02-6009/3 донесена на седницата одржана на 14 април 2022 година;

# Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала;

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;

# Предлог за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравстена заштита од дејностите орална хирургија, ортодонција и протетика 2022 година;

# Информација за начинот на остварување, односно достапноста на правото на БПО според важечките прописи,бројот на постапки кои се спроведени во последните години и можностите за либерализирање на прописите заради овозможување на пошироко користење на правото;

# Разгледување на барање од Македонско здружение на стоматолози специјалисти;

# Разно.

*Потоа се пристапи кон разгледување на точките на дневниот ред.*

* *Усвојување на записникот од Сто и деветнаесеттата седница на Управниот одбор одржана на 14 јуни 2022 година*

*Управниот одбор без забелешки, едногласно го усвои Усвојување на записникот од Сто и деветнаесеттата седница на Управниот одбор одржана на 14 јуни 2022 година.*

***ТОЧКА 1 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година*

*Во рамките на првата точка на дневниот ред, по објаснувањето на директорката Филиповска Грашкоска Управниот одбор без дискусија, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се утврди висината на договорниот надоместок за една здравствена установа со која Фондот склучил договорот за обезбедување здравствени услуги за осигурените лица и за една здравствена установа на која Министерството за здравство и издало решение за работа во мрежата на здравствени установи.*

***ТОЧКА 2 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година*

*Во рамките на втората точка на дневниот ред, Управниот одбор без дискусија а врз основа на предлогот содржан во работните материјали за седницата, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за четири здравствени установи на кои Министерството за здравство им издало решение за работа во мрежата на здравствени установи.*

***ТОЧКА 3 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториски испитувања во специјалистичко – консултативната здравствена заштита за 2022 година*

*И во рамките на третата точка на дневниот ред, Управниот одбор без дискусија, врз основа на предлозите содржани во работните материјали за седницата, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториски испитувања во специјалистичко – консултативната здравствена заштита за 2022 година***

*со која се утврди висината на договорниот надоместок за една здравствена установа со која Фондот склучил договор за обезбедување здравствени услуги.*

***ТОЧКА 4 -*** *Предлог за вршење исправка на Одлуката за склучување на договор за издавање на ортопедски и други помагала бр. 02-6009/3 донесена на седницата одржана на 14 април 2022 година*

*Објаснување за четвртата точка на дневниот ред даде директорката Филиповска Грашкоска. Наведе дека на седницата одржана на 14 април 2022 година, аптеката Мента Фарм од Прилеп била вклучена во Одлуката за склучување на анекси на договори за издавање на ортопедски и други помагала, иако според природата на барањето требало да биде вклучена во Одлуката за склучување на договор за издавање на ортопедски и други помагала, донесена на истата седница. Поради тоа се предлага да се изврши исправка на донесената одлука. Истовремено треба да се донесе соодветна одлука за склучување на договор со оваа аптека, но и за уште една аптека и една ортопедска куќа чии барања во меѓувреме беа обработени од комисијата за ортопедски помагала на Фондот.*

*По објаснувањето и куста дискусија што следеше, Управниот одбор едногласно ја донесе предложената*

***Исправка***

***на Одлуката за склучување на договор за издавање на ортопедски и други помагала бр. 02-6009/3 од 15 април 2022 година***

***ТОЧКА 5 -*** *Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала*

*По објаснувањето за точката 4 во кое беше содржано објаснување и за предлогот од точката 5, Управниот одбор едногласно ја донесе предложената*

***Одлука***

***за склучување на анекс на договор за издавање на ортопедски и други помагала***

*со која се одлучи за склучување на анекс на договор со две аптеки и една ортопедска куќа.*

***ТОЧКА 6 -*** *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година*

*Објаснување на предлогот даде директорката Филиповска Грашкоска, наведувајќи дека се предлага да се зголемат договорните надоместоци на 24 здравствени установи каде се даваат услуги од примарната здравствена заштита, заради ангажирањето на општи лекари кои во нив изведуваат задолжителна шестмесечна пробна работа.*

*По објаснувањето се разви дискусија во која учествуваа сите членови на Управниот одбор. Се дискутираше за основата Фондот да плаќа средства за работата на овие доктори, при што се изнесуваа различни ставови. Од една страна се аргументираше дека се тоа доктори кои даваат здравствени услуги на осигурениците за што Фондот треба да плати, а од друга страна дека постои дилема дали услугите што тие ги даваат соодветно се евидентираат за Фондот да не би ги плаќал двапати, еднаш како услуги дадени од нивните ментори за време на пробната работа а вторпат како услуги дадени од нив.*

*По исцрпувањето на дискусијата, предлогот за донесување на Одлука беше ставен на гласање.*

*За предлогот гласаа Дејан Николовски, Арбен Љабеништа, Љубиша Каранфиловски, Јадранка Дабовиќ Анастасовска и Маја Ковачева а Димитар Димитриевски и Тања Дејаноска се воздржаа од гласање. На тој начин, Управниот одбор со мнозинство гласови донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2022 година***

*со која се зголемија договорните надоместоци на 24 здравствени установи во кои се ангажирани доктори по општа медицина на шестмесечна пробна работа.*

***ТОЧКА 7 -*** *Предлог за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравстена заштита од дејностите орална хирургија, ортодонција и протетика 2022 година*

*Предлогот, кој за разлика од предлогот со ист наслов разгледан под точката 2 се однесува на други здравствени установи, накусо го објасни директорката Филиповска Грашкоска.*

*По објаснувањето, Тања Дејаноска го истакна проблемот со периодот кој поминува откако на една здравствена установа ќе и биде издадено решение за работа во мрежата на здравствени установи и утврдувањето на првичниот надоместок, па до склучувањето на договорот со Фондот и утврдувањето на конечниот надоместок. Истакна дека поради тој период, здравствените установи губат средства и побара процесот да се одвива побргу.*

*Директорите Ахмети и Филиповска Грашкоска наведоа дека се разгледуваат неколку можности за забрзување на постапката и дека за следната седница на Управниот одбор ќе му се даде информација и предлози во таа насока.*

*Потоа, Управниот одбор едногласно ја донесе предложената*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за две здравствени установи со кои Фондот склучил договор за обезбедување здравствени услуги.*

***ТОЧКА 8 -*** *Информација за начинот на остварување, односно достапноста на правото на БПО според важечките прописи, бројот на постапки кои се спроведени во последните години и можностите за либерализирање на прописите заради овозможување на пошироко користење на правото*

*Воведно излагање за точката 8 даде директорката Филиповска Грашкоска објаснувајќи ја законската и подзаконската регулатива што се однесува на правото на БПО. Укажа дека нашата регулатива е полиберална во споредба со земјите од регионот а потоа наведе и дека во Собранието е поднесен предлог од Здружението за хумана репродукција и биопотпомогнато оплодување, во кој се бара да се овозможи користење на правото до шест обиди.*

*По излагањето на директорката, постапката за остварување на правото подетално ја објасни Силвана Андов, при што изнесе детали за текот на постапката, потребните испитувања, лекови и хормони што се користат во неа.*

*Потоа дискутираа членовите на Управниот одбор. Во дискусијата се изнесоа сознанија и ставови во однос на регулативата, квалитетот на услугите што се добиваат во нашите здравствени установи, како и успешноста на постапките што се спроведуваат. Беа истакнати и искуства од здравствени установи од соседни земји.*

*Откако дискусијата беше исцрпена, Управниот одбор едногласно ја усвои информацијата со идните активности на Фондот предвидени во неа:*

* *Фондот ќе достави предлог до Министерството за здравство, како предлагач на Законот за здравственото осигурување, за негово изменување со кои ќе се овозможи користење на правото до шест обиди.*
* *Заради подобрување на постапката за остварување на правото на БПО, Фондот ќе изврши измени на Правилникот за БПО со кои ќе се доуредат обврските на осигурените лица, установите и Фондот.*
* *Фондот ќе ги ревидира протоколите за корисење на здравствени услуги за БПО.*

***ТОЧКА 9 -*** *Разгледување на барање од Македонско здружение на стоматолози специјалисти*

*Барањето од Македонското здружение на стоматолози специјалисти го објасни Тања Дејаноска. Наведе дека откако во 2007 година биле спроведени реформи во специјалистичката стоматолошка дејност, цените на помагалата не се променети веќе 15 години. За тоа време многу се променети материјалите што се користат и нивните цени. За стоматолозите специјалисти е карактеристично што 33% од надоместокот оди на друг субјект, односно на заботехничката лабораторија, па кога ќе се земе дека месечниот надоместок е 103.000 денари, останува многу малку за трудот на докторот и стоматолошката сестра. Со оглед на непроменетите цени во толку долг период, се бара зголемување за 50% до крајот на годината а истовремено да продолжат преговорите по нова метологија на трошоци и цени на услуги. Реално, би требало нивниот месечен надоместок да се зголеми на 200.000 денари.*

*По излагањето на Тања Дејаноска, претседателот на Управниот одбор ги праша директорите за ставот на Фондот во однос на истакнатите барања, а тие одговорија дека барањето е пристигнато вчера и дека е потребно да се анализира, па ставот на Фондот ќе се изнесе на следната седница.*

*Со оглед на одговорот на директорите, Управниот одбор едногласно донесе*

***Заклучок:*** *Барањето на Македонско здружение на стоматолози специјалисти да се разгледува не следната седница на Управниот одбор, за која Фондот да подготви информација за прашањата истакнати во барањето.*

***ТОЧКА 10 -*** *Разно*

*Во рамките на точката разно, Маја Ковачева наведе дека аптеките се соочуваат проблеми, односно со непризнавање и неисплаќање на фактури од страна на Фондот кои произлегуваат од неусогласеност на системот Мој термин и Фондот. Имено, поради несовпаѓања на податоците од двата система, се одбиваат фактури во обем кој до сега не бил забележан. До одбивање, односно намалување на фактури доаѓа и поради ретроактивното одјавување на осигурени лица, поради што не се признаваат издадените лекови на лица кои имале осигурување во времето кога им бил издаден лекот а кои подоцна биле ретроактивно одјавени. Како резултат на наведените проблеми, аптеките имаат значителни загуби, поради што се бара Фондот веднаш да реагира и да најде решение за нив.*

*Директорката Филиповска Грашкоска наведе дека ќе бидат испитани наводите, кои се изненадувачки бидејќи според сознанијата на Фондот има многу малку случаи на несовпаѓања, по што на следната седница ќе биде дадена информација на Управниот одбор.*

*Со тоа, дневниот ред беше исцрпен и Управниот одбор во 16.35 часот заврши со работата на Сто и дваесеттата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***